Lav et referat af nedenstående tekst:

Tekst:
Borgere over 85 år og sundhedspersonale på Læsø er torsdag blevet vaccineret i Læsø Hallen, og med dagens vaccinationer kommer Læsø Kommune op på, at omkring 10 procent af øens befolkning har modtaget første dosis af vaccinen mod covid19. Med knap 1.800 indbyggere på Læsø mangler nu under 1.000 borgere over 18 år at få vaccinationen, og på Læsø foreslår man, at det sker hurtigst muligt, så man kan bruge øen som test-ø. Det er læger og sundhedspersonale på Læsø, som står for vaccination af borgerne, og de vurderer, at alle borgere kan vaccineres på en weekend, hvis myndighederne siger ja til forsøget. - Vi håber, at vi kan være Danmarks svar på Israel, og vi har faktisk sagt til både styrelser, institutter og regionen. Kom nu med den vaccine, så vi kan få vaccineret allesammen, siger plejehjemsleder Helle Carlsson Kunckel Christensen fra Læsø Kommune. Israel er det land i verden, som som har vaccineret flest borgere. Det sker blandt andet i samarbejde med Pfizer BioTech, som laver forskellige analyser og test på befolkningen, for at måle effekten af vaccinen. Noget tilsvarende bør man kunne gøre på Læsø, lyder opfordringen i dag. - Det kunne være godt, at få færdig-vaccineret alle for at se, hvordan udviklingen bliver. Man  kunne se om, man udvikler flokimmunitet mod den her frygtelige sygdom, siger Læsø Kommunes borgmester, Karsten Nielsen (Dansk Folkeparti). Der er de seneste mange døgn ikke konstateret nogen positiv for corona, og Læsø har de seneste måneder haft meget få udbrud af corona. Også derfor mener blandt andre borgmesteren, at det vil være oplagt at lade Læsø være landets test-kommune. - Du har mulighed for at gå ind og se, hvad betyder det rent faktisk, at så mange mennesker er blevet vaccineret, og hvad betyder det, når der kommer gæster, som ikke er vaccineret. Vi er jo et sted, hvor der kommer rigtig mange gæster til. Vil folk blive syge - eller vil de ikke. Der er rigtig mange muligheder for at lave analyser, og det er vi parate til at stille op til, tilføjer plejehjemsleder Helle Carlsson Kunckel Christensen fra Læsø Kommune.

Referat:
Danmarks mindste kommune Læsø tilbyder sig som vaccinetestkommune. Her er 10 procent af øens beboere nu vaccineret, og man foreslår nu, at alle over 18 får en vaccine, så man har mulighed for at teste som en hel befolkning kan opnå flokimmunitet ved vaccination.